## Rješenje kojim se Ratku Bajakiću oduzima odobrenje za rad investicijskog savjetnika

### NN 101/2010 (25.8.2010.), Rješenje kojim se Ratku Bajakiću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

2788

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Ratku Bajakiću iz Zagreba, Radićevo šetalište 21, za rad investicijskog savjetnika, na sjednici održanoj 19. kolovoza 2010. godine donijela je

RJEŠENJE

1. Ratku Bajakiću iz Zagreba, Radićevo šetalište 21, oduzima se odobrenje za rad investicijskog savjetnika.

2. Podaci iz točke 1. izreke ovog rješenja upisuju se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 22.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 29. ožujka 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Ratku Bajakiću iz Zagreba, Radićevo šetalište 21, za rad investicijskog savjetnika.

Nakon izvršenog uvida u predmete Agencije klasa: UP/I-450-08/03-02/80 i klasa: 451-04/10-17/28, utvrđeno je sljedeće:

Rješenjem Agencije, klasa: UP/I-450-08/03-02/80, urbroj: 567-03/03-2, od 20. ožujka 2003. godine, Ratku Bajakiću iz Zagreba, Radićevo šetalište 21, zaposleniku investicijskog društva I.C.F. d.o.o. (kasnije ICF Broker d.o.o.; dalje u tekstu: Društvo), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije klasa: 451-04/10-17/28, Društvo je 4. ožujka 2010. godine, dostavilo obavijest o otkazu Ugovora o radu s Ratkom Bajakićem, s danom 31. prosinca 2009. godine, pa je imenovanom bio zaključkom Agencije, klasa: UP/I-451-04/10-08/16, od 31. ožujka 2010. godine određen rok od 3 mjeseca za dostavu dokaza da je zaposlen u investicijskom društvu na poslovima investicijskog savjetnika. Iz dostavnice je razvidno da je predmetni zaključak Ratku Bajakiću uručen 1. travnja 2010. godine.

Ratko Bajakić nije u roku od 3 mjeseca (do 1. srpnja 2010. godine), a niti naknadno, Agenciji dostavio dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijski savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

U provedenom postupku utvrđeno je da Ratko Bajakić više ne obavlja poslove investicijskog savjetnika, sukladno odredbi članka 24. stavak 2. Zakona, slijedom čega više ne ispunjava uvjete na temelju kojih mu je izdano odobrenje za rad investicijskog savjetnika, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja.

Na temelju odredbi članka 24. stavak 9. Zakona, Agencija vodi Registar investicijski savjetnika, slijedom čega je odlučeno kao u točki 2. izreke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/16
Urbroj: 326-111/10-3
Zagreb, 19. kolovoza 2010.

Član Uprave
Ivan Vrljić, v. r.

Rješenje, NN 101/2010-2788